泛舟
作者：周密
朝代：宋

paragraphs: 老火濁不流，熱惱無可避。
駕言清谿濱，濯纓稅塵轡。
扁舟無定遊，放纜任其至。
蕩槳三匯交，空明發清思。
摘鮮得野實，釣水投香餌。
碧筩注芳酒，湘匳薦新芰。
主賓略酬酢，冷暖隨所嗜。
須臾月輪上，煙水合空翠。
清風真可人，意厚萬金施。
露葉生輝光，水華多嫵媚。
欲拍洪崖肩，欲挽湘君帔。
雖無管絃樂，一洗世俗僞。
清彈發鄰舸，暗攪潛虬睡。
應作蜩蛙觀，亦足助幽致。
豈惟家山樂，要是會心地。
熱官豈辦此，未易輕擬議。
我年未四十，齒髮已顦顇。
往者不可追，來者何可覬。
富貴難幸求，歲月不少置。
於此貧賤中，此樂已不啻。
鶴長與鳬短，造物正兒戲。
功名類蟻夢，身世等萍寄。
百年幾良晤，何暇計榮悴。
縱有身後名，不博今夕醉。
高歌未知曉，坐見斜河墜。
謫仙宮錦舟，繼者僅一二。
老坡赤壁游，始盡闡天閟。
我後二百年，乃默契此意。
會當歃斯盟，勿使等閑棄。
高詠三百言，聊用諗同志。